Savonlinnan kesäyliopisto

Savonlinnan kesäyliopisto on Savonlinnassa toimiva kesäyliopisto, joka on perustettu vuonna 1964.  Vuonna 1990 kesäyliopiston ylläpitäjäksi perustettiin Savonlinnan kesäyliopistoyhdistys ry. Perustajajäseniä olivat kahdeksan Savonlinnan seudun kuntaa, Joensuun yliopisto ja Etelä-Savon maakuntaliitto. Yhdistyksen tarkoituksena oli edistää ja kehittää koulutusta ja kulttuurielämää sekä elinikäistä oppimista Itä-Savon alueella. Savonlinnan kesäyliopistotoiminnan jatkumisen turvaamiseksi Savonlinnan kesäyliopistoyhdistys ry päätti keväällä 2024 luopua järjestämisluvastaan sillä edellytyksellä, että järjestämislupa siirretään Itä-Savon koulutuskuntayhtymä Samiedulle. Opetusministeri vahvisti järjestämisluvan siirron virallisesti allekirjoituksellaan 30.9.2024. Siirron myötä Savonlinnan kesäyliopisto jatkoi toimintaansa osana Itä-Savon koulutuskuntayhtymää 1.1.2025 alkaen. Siitä lähtien koulutuskuntayhtymä Samiedu on vastannut Savonlinnan kesäyliopiston toiminnasta ja sen kehittämisestä.

Savonlinnan kesäyliopisto on lakisääteinen vapaan sivistystyön oppilaitos. Kesäyliopiston järjestämä koulutus on avointa kaikille ikään tai pohjakoulutukseen katsomatta. Opiskelijoita eri kursseille osallistuu vuosittain noin 2 500 – 3 000 henkilöä. Savonlinnan kesäyliopiston toimitilat sijaitsevat Savonlinnan keskustassa, osoitteessa Puistokatu 5.

Savonlinnan kesäyliopisto tunnetaan erityisesti kulttuuri- ja musiikkialan koulutuksista. Kesäyliopisto on myös mukana Savonlinnan seudun kulttuuri- ja matkailuyhteistyössä. 

Savonlinnan Musiikkiakatemian opetustoiminta on osa Savonlinnan kesäyliopiston koulutustoimintaa. 

Lähteet

 Aiheesta muualla 
 Savonlinnan kesäyliopisto

Luokka:Suomen kesäyliopistot
Luokka:Savonlinnan oppilaitokset